# Cavall American Paint

Els cavalls American Paint són una raça de cavalls de tipus vaquer amb pelatges clapats. Bàsicament, són similars als cavalls Quarter, però amb mantells tacats o pintats.

## Història

Els cavalls de pelatges tacats estan documentats des de fa molts segles en diversos indrets del món. Hi ha una pintura egípcia que representa un cavall roig-tacat segons el patró clapejat. També hi ha la cràtera d'Amphiaraos (550 aC), amb un cavall tacat representat. I els arxius de la cavalleria atenenca clàssica, preservats en part, indiquen una majoria de cavalls amb mantells clapats. Referència a pelatges pintats en els cavalls tracis es troben a l'Eneida.
Més modernament, en la batalla de Las Navas de Tolosa, el cabdill musulmà Miramamolí va fugir en una egua tacada. Hi ha porcellanes xineses i pintures de l'Índia que representen cavalls tacats...
Els primers cavalls clapejats desembarcats en el continent americà són els que descrigué Bernal Díaz del Castillo ("un caballo hobero, algo sobre morzillo..."). Quan els cavalls espanyols arribaren a les planes dels Estats Units, foren especialment apreciats per les tribus indígenes Comanxe i d'altres.
En els primers temps del registre Quarter Horse, els cavalls de tipus Quarter amb taques blanques es podien inscriure amb eventuals restriccions. En les circumstàncies descrites, algun exemplar com Painted Joe competia en les curses típiques d'un quart de milla amb resultats excel·lents.

## Registre

Els cavalls American Paint es caracteritzen per una conformació de cavall vaquer i un pelatge tacat. Aquest tipus està assegurat per unes normes estrictes en el registre.
Per a inscriure un cavall en la American Paint Horse Association (APHA), cal que els progenitors estiguin inscrits en el llibre genealògic. També hi ha la possibilitat d'inscriure poltres amb un dels pares inscrit a la APHA i l'altre registrat a l'American Quarter Horse Association o al Jockey Club (Thoroughbred). Hi ha dues categories: "normal" i "no tacat de raça Paint".

### Inscripció "normal"

A part de la puresa de sang (determinada pels progenitors inscrits en el registre), un cavall susceptible d'inscripció ha de mostrar un pelatge mínimament tacat, segons les normes. Dit d'una altra manera, pel cap baix, el poltre ha de mostrar una taca blanca de naixement al cos (o en les zones determinades pel reglament), formada per pèls blancs sobre una regió de pell rosada i despigmentada. La taca ha de ser d'uns 5 cm o més gran. Si el pelatge predominant és blanc, el poltre ha de tenir una zona de pell despigmentada de les mateixes dimensions mínimes indicades.

### Inscripció de cavalls "no tacats" de raça Paint

Els poltres de pelatge no tacat fills de pares inscrits s'hi poden inscriure amb certes restriccions. La seva denominació en anglès és "Solid Paint-Breds" o "Breeding Stock Paints" (en català: cavalls Paint de pelatge sòlid i cavalls de raça Paint). Aquesta mena de cavalls poden participar en certa mena de proves organitzades per la APHA. Els cavalls anteriors acostumen a ser heterozigòtics i poden ser portadors d'un al·lel "tacat" en el cas de cavalls recessius com els "sabins". En els tacats dominants (per exemple, "clapejats"), normalment no són portadors de cap al·lel "tacat". (En serien excepció els cavalls amb alguna taca blanca "al cos" molt petita. Més petita de 5 cm. Taca que els faria "tacats", però que no permetria el seu registre a la APHA.) Un cavall de pelatge "sòlid" sense cap al·lel "tacat" pot tenir característiques desitjables per a la cria.

## Pelatges

El registre APHA inclou pelatges tacats dels quatre tipus o patrons reconeguts (vermellenc, clapejat, sabí i esquitxat de blanc) sobre qualsevol pelatge "bàsic" o diluït (incloent-hi la dilució champagne). Però els classifica d'una manera no genètica agrupant clapejats, sabins i esquitxats en la categoria de "vermellencs" de la manera següent:
CLASSIFICACIÓ SEGONS APHA
* Vermellencs (frame overos, sabins, esquitxats de blanc)
* Clapejats
** Tovers (els que són, a la vegada, vermellencs i clapejats)
* (Sòlids o no tacats)
CLASSIFICACIÓ GENÈTICA
* Vermellencs
* Sabins
* Esquitxats de blanc
* Clapejats
** Pelatges tacats multipatró (en un únic cavall: 2 patrons, 3 patrons o 4 patrons)
La classificació APHA, en agrupar genotipus diferents en un sol grup (i ignorar, a efectes administratius, la possibilitat real de pelatges tacats bipatró, tripatró i quadripatró), no permet considerar-ne els casos reals possibles. D'altra banda, el registre APHA ofereix bones explicacions i imatges sobre els aspectes genètics dels pelatges tacats.

## Referències

* ↑ Rowen D. Frandson; W. Lee Wilke i Anna Dee Fails. Anatomy and Physiology of Farm Animals. John Wiley and Sons, 22 juny 2009, p. 234–. ISBN 9780813813943 [Consulta: 10 desembre 2010].
* ↑ Article sobre la topografia-agrimensura d'Egipte. Imatge d'un cavall tacat.(anglès)
* ↑ Cavalls tacats ("poikilos") predominants en la cavalleria d'Atenes.Pàg.91(francès)
* ↑ Virgili. L' Eneida. Editorial Alpha, 1958, p. 143–. ISBN 9788498590852 [Consulta: 10 desembre 2010]. Poltre traci, clapat de blanc, bicolor.(català)
* ↑ Yegua hobera de Miramamolin(castellà)
* ↑ Glynn W. Haynes. The American Paint Horse. University of Oklahoma Press, desembre 1988, p. 10–. ISBN 9780806121444 [Consulta: 10 desembre 2010]. Pàg. 12,15
* ↑ Llibre amb imatges de pelatges tacats.(anglès)
* ↑ "Caballo hovero, labrado de las manos", "Caballo hovero algo sobre morcillo"(castellà)
* ↑ Llista dels primers cavalls de Cortés : "caballo overo, labrado de las manos", "caballo overo, algo sobre morcillo".(castellà)
* ↑ "Yegua hobera", egua tacada.(castellà)
* ↑ Comantxes i cavalls pintats. Termes de color en comantxe.(anglès)
* ↑ Dan Phillip Sponenberg. Equine color genetics. Wiley-Blackwell, 27 març 2003, p. 88–. ISBN 9780813807591 [Consulta: 10 desembre 2010].
* ↑ Painted Joe(anglès)
* ↑ Imatge i dades de Painted Joe(anglès)
* ↑ «APHA Color Requirements Taques blanques requerides.». Arxivat de l'original el 2008-09-06. [Consulta: 11 desembre 2010].
* ↑ «Solid Paint-Breds». Arxivat de l'original el 2007-05-18. [Consulta: 11 desembre 2010].
* ↑ «APHA coat colors.». Arxivat de l'original el 2009-01-22. [Consulta: 11 desembre 2010].
* ↑ «APHA web site». Arxivat de l'original el 2006-08-30. [Consulta: 11 desembre 2010].
* ↑ Genètica dels pelatges tacats. Arxivat 2010-12-03 a Wayback Machine.(anglès)

## Enllaços externs

* American Paint Horse Association Web APHA
* Paint Horse Journal Revista APHA
* Paint Racing Cavalls Paint de curses
* Paint Horse Legends Cavalls Paint destacats Arxivat 2009-01-25 a Wayback Machine.